SKRIFTLIG FORESPØRGSEL E-2351/99

af Rosa Miguélez Ramos (PSE) til Rådet

(13. december 1999)

Om: Den europæiske værftsindustris fremtid

Siden krisen i 1973 har den europæiske værftsindustri undergået en omstruktureringsproces, som har forårsaget tab af arbejdspladser og ført til alvorlige kriser i områder, hvis velstand afhang af denne sektor og dens rolle som lokomotiv for de øvrige erhverv. Som Kommissionen erkender, falder priserne fortsat. Priserne på nybygninger faldt mellem 15 og 31,5 % i tidsrummet fra januar 1997 til marts 1999. Dette skyldes i vid udstrækning, at visse asiatiske lande, især Sydkorea, sælger deres produkter med tab til priser, som i nogle tilfælde ligger omkring 30 % under prisniveauet i Europa, og med betydelige tilskud, som gør det muligt for værfterne at foretage dumping.

Hvilke hasteforanstaltninger agter Rådet ud over de beskedne foranstaltninger, der blev bebudet på samlingen i Rådet af industriministre den 9. november i år og bortset fra de velkendte skridt, som består i at henvende sig til WTO, IMF og Verdensbanken at gennemføre til fordel for de europæiske skibsværfter for at sikre disses overleven?

Prioriterer Rådet en garanti for den europæiske skibsbygningssektors fremtid under hensyntagen til økonomiske og sociale argumenter?

Hvilke foranstaltninger agter Rådet at træffe for at sikre det nuværende beskæftigelsesniveau i værftsindustrien i EU? Hvordan vil det sikre fremtiden for denne sektor, som beskæftiger mange tusinde lønmodtagere?

Hvilke retningslinjer vil Rådet give Kommissionen til den første forhandlingsrunde i Seattle ved årets udgang for at beskytte den europæiske værftsindustri mod tredjelandes illoyale praksis?

Samlet svar på skriftlige forespørgsler E-2290/99, E-2311/99 og E-2351/99

(13. marts 2000)

1. Som svar på de ærede parlamentsmedlemmers spørgsmål og de legitime betænkeligheder, som de har givet udtryk for, vil Rådet først minde om,

- at reglerne for støtte til skibsbygningsindustrien generelt er fastsat i Rådets forordning (EF) nr. 1540/98 af 29. juni 1998(1);

- at Kommissionen mere specifikt og i overensstemmelse med Rådets forordning (EF) nr. 1013/97 af 2. juni 1997(2) har tilladt støtte til bestemte skibsværfter, der er under omstrukturering, i Tyskland og Spanien.

2. Rådet (industri) fik på samlingen den 9. november 1999 forelagt to særskilte beretninger fra Kommissionen om henholdsvis

- situationen inden for verdens værftsindustri (udarbejdet i overensstemmelse med artikel 12 i forordning (EF) nr. 1540/98),

- støtte til visse skibsværfter i Tyskland og Spanien, som er under omstrukturering (fjerde beretning udarbejdet i overensstemmelse med artikel 2 i forordning (EF) nr. 1013/97).

3. Efter at have drøftet punktet vedtog Rådet konklusioner om situationen inden for verdens værftindustri, hvoraf især følgende vigtige elementer bør fremhæves i korthed:

- Rådets bekymring over for den krise, som sektoren befinder sig i som følge af den overkapacitet og de meget lave priser, der kan tilskrives Republikken Korea, og den anmodning, det har rettet til Kommissionen om at genoptage dialogen med dette land, med henblik på at bringe den illoyale konkurrence til ophør,

- opfordringen til industrien, medlemsstaterne og Kommissionen om at samle flest mulige beviser på denne konkurrencebegrænsende adfærd, så man kan tage passende skridt i WTO-regi,

- den indtrængende opfordring til IMF og Verdensbanken om at undersøge, om de betingelser, der var knyttet til den bistand, der blev ydet Republikken Korea som følge af den økonomiske krise, overholdes,

- opfordringen til Kommissionen og medlemsstaterne om at gøre en yderligere indsats i de relevante internationale fora, herunder OECD, for hurtigst muligt at indføre regler, der sikrer en loyal konkurrence.

Som afslutning på konklusionerne udtrykte Rådet sin tilfredshed med, at Kommissionen agter at opfylde sine forpligtelser i henhold til artikel 12 i ovennævnte forordning nr. 1540/98(3) og aflægge rapport hurtigst muligt.

Rådet (industri) har til hensigt at optage dette punkt på dagsordenen for samlingen den 18. maj 2000.

(1) EFT L 202 af 18.7.1998, s. 1-10.

(2) EFT L 148 af 6.6.1997, s. 1-3.

(3) Artikel 12 af Kommissionsrapport: Kommissionen aflægger regelmæssigt rapport til Rådet om markedssituationen og vurderer, om europæiske værfter påvirkes af konkurrencebegrænsende praksis. Hvis det konstateres, at industrien lider skade på grund af konkurrencebegrænsende praksis, uanset arten, foreslår Kommissionen, hvis det er relevant, Rådet foranstaltninger til løsning af problemet.Den første rapport aflægges til Rådet senest den 31. december 1999..